**24.3.2020 (13.30 h) Aktualizované pokyny a opatrenia súvisiace s minimalizovaním šírenia KORONAVÍRUSU v obci Hrachovište**

**Aktualizované 24.3.2020 (13.30hod.):**

Všetky aktuálne dôležité informácie ohľadom KORONAVÍRUSU na Slovensku nájdete v odkaze: <https://korona.gov.sk/>

Vláda SR prijala dnes viaceré opatrenia v súvislosti so šíriacim sa ochorením COVID-19.

ZDRAVOTNÍCTVO a ÚVZ

* Zavedie sa povinné nosenie ochranných rúšok, ktoré zakrývajú nos a ústa, mimo svojho domu či bytu. Ľudia v radoch budú musieť dodržiavať dvojmetrový rozostup. Od konca marca sa bude pri vstupe do nemocníc, obchodov, fabrikách, či iných miest, kde sa hromadia ľudia, merať ľuďom telesná teplota.
* Na Slovensku by mali byť tri nemocnice vyčlenené na liečbu ochorenia COVID-19. Ministerstvo zdravotníctva má pripraviť reprofilizáciu nemocníc tak, aby bola jedna na západe, východe a strede krajiny. V ostatných nemocniciach majú byť samostatné pavilóny.
* Vláda nakúpi v najbližších hodinách 200.000 testov na ochorenie COVID-19, nepôjde o rýchlotesty.
* Policajti i vojaci budú prítomní v tých zdravotných zariadeniach, kde vznikajú problémy.
* Štát pred každou nemocnicou, kde sa realizujú odbery, zriadi odberné miesta, kde môže prísť pacient autom. Priamo odtiaľ mu spravia zdravotníci stery.
* Štát zároveň zakáže vývoz potrebných liekov mimo SR. MZ SR dostalo úlohu aby identifikovalo lieky a osobné ochranné prostriedky, ktoré nevyhnutne potrebujeme na zabezpečenie riadneho chodu našich nemocníc a ambulancií, na tieto sa vydá zákaz vývozu. Budeme držať určité množstvo liekov, aby sme sa nedostali do situácie, že sa vyvezú a budú nám chýbať.
* MZ SR pripraví v skrátenom legislatívnom konaní opatrenie týkajúce sa odsunutia povinnosti vykonávať preventívne zdravotné prehliadky
* MZ SR bude so zdravotnými poisťovňami rokovať o garancii financovania pre ambulantný sektor – minimálne 75percent z platby za minulý rok
* Rezort obrany identifikuje tých príslušníkov armády, ktorých môžeme predbežne zaškoliť do pozície sanitárov, ak by bolo nevyhnutné.
* Predlžuje sa platnosť zákazu fyzickým a právnickým osobám organizovať hromadné podujatia až do odvolania.

SENIORI

* Núdzový stav bude platiť v zariadeniach sociálnych služieb, ktoré poskytujú zdravotnú starostlivosť. Štát chce týmto chrániť seniorov, ktorí sú v prípade pandémie nového koronavírusu najzraniteľnejšou skupinou. Úrad verejného zdravotníctva SR zároveň uzavrie činnosť denných stacionárov a pre sociálne zariadenia vydá prísny epidemiologický režim. Návštevy v domovoch dôchodcov sú naďalej zakázané.
* Pre seniorov nad 65 rokov sa zároveň určia špeciálne otváracie hodiny v obchodoch, a to od 9.00 do 12.00 h.
* Dôchodcovia majú vychádzať zo svojho domu či bytu len v nevyhnutých prípadoch. Štát seniorom odporúča, aby radšej požiadali o pomoc iných, eliminovali sociálny kontakt s druhými ľuďmi, a to aj s rodinnými príslušníkmi. Vláda je pripravená v prípade nutnosti aj prijať zákaz vychádzania pre konkrétne skupiny ľudí. Mestá a obce majú zriadiť telefónne linky pre seniorov za účelom objednania si donášky potravín.

OBCHODY, DOPRAVA. MÉDIÁ

* Potraviny, drogérie, trafiky či obchody s predajom krmív pre zvieratá budú vždy v nedeľu zatvorené. Pôjde o sanitárny deň a deň, keď si majú oddýchnuť zamestnanci.
* Ruší sa bezplatná železničná doprava pre študentov, pokiaľ budú uzatvorené školy
* Prijme sa legislatíva v skrátenom legislatívnom konaní, aby mohol štát využívať dáta od mobilných operátorov
* Vláda požiada riaditeľa RTVS, aby zabezpečil každý deň o 18.00 h vysielanie sv. omše. Médiá sa majú viac využívať na komunikáciu s verejnosťou, inštrukcie pre ľudí a cielenú kampaň pre rizikové skupiny.
* Minister dopravy má vyrokovať s mobilnými operátormi možnosť zasielania cielených správ na cieľové skupiny ľudí.

ŠKOLY

* Ministerstvo školstva zrušilo Testovanie 9 a písomné maturity, ústne by sa mali uskutočniť o dva týždne, alebo keď sa žiaci a študenti budú môcť vrátiť do škôl. Maturity by sa mali skončiť do 30. júna.
* Zápisy na základné školy sa s veľkou pravdepodobnosťou posunú na druhú polovicu apríla, ale deti na zápisoch pravdepodobne nebudú osobne prítomné. Do materských škôl budú môcť rodičia zapísať deti až v máji.
* Systém prijímacích pohovorov na stredné školy minister školstva nekonkretizoval. Naznačil, že by to mohlo byť na základe odporúčania základných škôl alebo aj online. Rezort sa tým ešte bude zaoberať a konkrétne opatrenie oznámia neskôr.

ZDROJ: Web stránka Ministerstva zdravotníctva SR, Tlačová konferencia Ministra školstva SR.